|  |  |  |
| --- | --- | --- |
|    |  | Description: XXXXX |
|  **Republika e Kosovës** |  | **Komuna e Prizrenit** |
|  **Republika Kosova** **Kosova Cumhuriyeti** |  | **Opština Prizren****Prizren Belediyesi** |

|  |  |
| --- | --- |
| **Data/Date:** | 27/06/2022 |
| **Nga/Od/From** | Haziz Krasniqi-zyrtar për konsultime publike |
| **Për/Za/To:** | Shaqir Totaj, Kryetar i Komunës së Prizrenit |
| **CC** | Kryesuesi i Kryesuesi i Kuvendit Komunal të Rahovecit, Antigona Bytyqi |
| **Tema/Subjekat/Subject** | Raporti për ecurinë e konsultimit publik për: Projekt-buxhetin e komunës për vitin vijues 2023 |

Ky raport është përgatitur duke u bazuar në Udhëzimin Administrativ (MAPL) Nr. 06/2018 për Standardet Minimale të Konsultimit Publik në komuna me theks neni 5. Zbatimi i standardeve të konsultimit publik dhe neni 17.

**-Me 06/06/2022**, është publikuar njoftimi për organizimin e konsultimit publik për: **Projekt-buxhetin e komunës për vitin vijues 2023**, organizimi i konsultimit është bërë nga Antigona Bytyqi, kryesuesja e Kuvendit Komunal të Prizrenit-KPF-së në bashkëpunim me Zyrën për Informim.

**Publikimi në uebfaqe të komunës**

Data: 06.06.2022

Njoftimi: <https://kk.rks-gov.net/prizren/wp-content/uploads/sites/26/2022/06/Njoftim-per-konsultim-publik-per-Projek-buxhetin-e-komunes-per-vitin-vijues-2023.pdf>

Lajmi: <https://kk.rks-gov.net/prizren/news/konsultim-publik-projekt-buxheti-i-komunes-per-vitin-vijues-2023/>

**Publikimi në Platformën për Konsultime Publike**

Data: 06.06.2022

<https://konsultimet.rks-gov.net/viewConsult.php?ConsultationID=41423>

**Publikimi në facebooku i komunës:**

Data: 06.06.2022

<https://m.facebook.com/story.php?story_fbid=382177517275242&id=100064489910139>

**Rikujtimet:**

Me datë: 17.06.2022

Në uebfaqe: <https://kk.rks-gov.net/prizren/news/rikujtim-njoftim-per-konsultim-publik-projekt-buxheti-i-komunes-per-vitin-vijues-2023/>

Me datë: 17.06.2022

Në facebook: <https://m.facebook.com/story.php?story_fbid=388683009958026&id=100064489910139>

**-Me 17.06.2022**, është mbajtur konsultimi publik me qytetarë, në këtë konsultim të pranishëm kanë qenë 40 qytetarë, 6 femra, 34 meshkuj dhe janë dhënë 45 komente.

Lajmi për mbajtjen e konsultimit publik është publikuar në këtë vegëz:

<https://kk.rks-gov.net/prizren/news/kryetari-totaj-mbane-konsultim-publik-me-qytetare-per-projekt-buxhetin-e-vitit-2023/>

Lajmi është publikuar edhe në facebookun e komunës: <https://m.facebook.com/story.php?story_fbid=388851583274502&id=100064489910139>

**Komentet e qytetarëve:**

**David Kqira- përfaqësues i fshatit Serbicë e Epërme dhe i bashkësisë lokale Velezhës:** Pata ndërmend të diskutoj më gjatë por ju më ndërpretë atë kur thatë që kur të dalim në zona do t’ju drejtohem atje për mos me i diskutua edhe këtu të gjitha e më pastaj me i përsërit, atëherë veç ju përgëzoj për nismën dhe për këtë organizim e që të jetë një fillim i mbarë, se kemi shumë nevojë, kemi shumë kërkesa, kemi shumë projekte që kanë mbetur në gjysmë. Disa janë premtua e nuk kanë filluar fare. Kemi disa probleme shumë të thjeshta të themi ashtu bukur me një intervenim të vogël do të kryhen-sanohen si: ndriçimi publik ku duhet të ndërrohen disa poqe apo një kabull diçka me lidh edhe ato hasin disi në veshin e shurdhur edhe pse bëhen kërkesa të shumta. Mandej kemi një projekt ku është ura në mes të fshatit Serbicë dhe Velezh,. Aty është ndërtua anësori, janë që dy vjet dhe vetëm pllakat nuk i është vu. Kemi edhe shumë e shumë tjera, por ato do ti le për ti diskutuar kur do të jeni në zonën tonë.

 **Xheladin Krasniqi- përfaqëson kryetarin e fshatit Jeshkovë**; Ne kam bërë kërkesa të shumta për disa projekte për fshatin tonë, mirëpo nuk janë realizuar. Një projekt që ka filluar në vitin e kaluar e që ka të bëjë me ndriçimi i rrugës Jeshkovë-Hoçë e Qytetit, projekt ky që ka mbetur në gjysmë. Nuk kemi të dhëna pse nuk ka vazhduar që disa muaj. I kam edhe disa kërkesa që i kam bërë dhe i kam protokolluar ku i kam dorëzuar nëpër drejtori përkatëse nga të cilët kam marrë dy përgjigje, njëra pozitive dhe tjetra negative. Kërkesa tjetër është shtrimi i disa rrugicave që kanë mbetur thuajse shumica të përgjysmuar. Po ashtu kërkesë tjetër është asfaltimi i rrugës Hoçë-Jeshkovë, pasi që është dëmtuar në disa vende dhe është plasaritur në shumë vende. Ka nevojë të bëhet meremetimi i rrugës apo gërryerja e saj dhe shtrimi me një shtresë asfalt. Gjithashtu kërkesë tjetër është shtyllat elektrike, ka mjaft dëmtuara një prej tyre që gjendet pranë rrugës e cila është gati të bjerë dhe është rrezik, sepse aty kalojnë nxënësit që shkojnë prej fshatit Jeshkovë në Hoçë të Qytetit. Ndërsa kërkesa më primare apo më kryesorja është rregullimi i kanalizimit të fshatit. Për këtë kam bërë kërkesa të vazhdueshme në secilin pushtet por që ende nuk është bërë edhe pse ndotet lumi, i cili kalon nëpër Hoçë të Qytetit. Andaj shpresoj që këto kërkesa të merren parasysh.

 **Shani Tanaj- përfaqësues i fshatit Gorozhup:** Dëshira ime është që prezent të jetë edhe kryetari i Komunës dhe drejtorët pasi që kemi shumë çështje serioze. Shumë probleme janë grumbulluar me kalimin e viteve edhe prezenca e drejtorëve do të ishe mirë, sepse kemi shumë pyetje për drejtorët në përgjithësi. Por gjithsesi ne do ti prezantojmë kërkesat që i kemi. Kërkesë për drejtorinë e Shërbimeve Publike në lidhje me pastrimin dhe mirëmbajtjen verore dhe shenjëzimin e rrugës Gjonaj-Gorozhup, pasi që në këtë pjesë të rrugës nuk është bërë asnjëherë pastrimi dhe nuk ekziston asnjë shenjë e vetme e komunikacionit. Për këtë na është dhanë një arsye nga drejtori Çelë Lamaj, se ajo pjesë e rrugës figuron si pjesë e Ministrisë së Infrastrukturës, por ajo pjesë e rrugës gjatë dimrit mirëmbahet nga komuna e Prizrenit. Na është udhëzua të shkojmë në një zyre të ministrisë por që atë zyre nuk kam mundur asnjëherë të gjejë të hapur. Disa herë kam qenë në atë zyrë. Kërkesë tjetër është rregullimi i disa rrugëve lokale në fshatin Gorozhup. Rregullimi i kanalizimit në disa lagje në fshatin Gorozhup që kanë mbetur me vite e vite. Kërkesë tjetër është edhe mirëmbajtja verore dhe dimërore e pjesës së rrugës Nashec-Kojushë, rrugë që lidh fshatrat Gjonaj, Mazrrek, Kojushë, Planej, Milaj dhe Gorizhup. Kërkesa tjera kemi edhe për drejtorinë e Arsimit, ku nga drejtoria kërkojmë që të intervenojmë urgjent në renovimin e shkollës tonë. Në fshatin tonë, në këtë shkollë dyert dhe dritaret janë komplet të amortizuara nga vjetërsia e tyre, dhe i gjithë shiu, ftohëti i dimrit futet brenda gjatë stinës së dimrit. Po ashtu edhe verës kur ka lagështi të madhe. Gjithashtu nga kjo drejtori kërkojmë që të na ndihmoj për rregullimin e një terreni të vogël sportiv, për nevojat e këtyre nxënëseve që edhe fëmijët tanë të jenë të barabartë me fëmijët e qytetit të Prizrenit. Në fshatin tonë asnjëherë nuk është investuar në këtë drejtim. Sa i përket drejtorisë së Shëndetësisë, dua ta falënderoj drejtoreshën, sepse janë bërë disa investime në ambulanten e fshatit Planej. Por kërkesë e komunitetit është që mjeku të vjen tri herë në javë në atë fshat, sepse në këtë ambulantë vjen vetëm një herë në javë. Gjeografikisht qëndron larg fshatrave Planej, Milaj dhe Gorozhup, gjë që është mbi 25 kilometra largësi me qendrën më të afërt me QMF-në, në Gjonaj.

 **Selajdin Xhoxha- përfaqësues i lagjes Petrovë:** Në lagjen tonë, kemi nevojë për renovim të shkollës e cila është ndërtuar gati 20 vite dhe asnjëherë nuk ka pasur intervenim në këtë objekt shkollor. Sigurisht që ka nevojë edhe për rregullimin e një kati për ti plotësuar nevojat e lagjes. Po ashtu aty ka nevojë edhe për një sallë të edukatës fizike. Andaj shpresojmë që do të bëni planifikimet të paktën për vitin 2023. Në mes të lagjes është edhe një hapësirë parcelë 10-12 ari, e cila është e përshtatshme për një park, ku disa herë kemi bërë kërkesë dhe përveç 10 drunjëve që janë mbjellë aty, tani për tani ajo parcelë është e djerrë. Rruga përmes lagjes është tejet e ngarkuar me automjete e cila e zbraz autostradën dhe lidhet me qytetin dhe në atë rrugë. Aty nuk ka asnjë tabele sinjalizuese ku të pandërgjegjshëm e tejkalojnë shpejtësinë dhe kemi pasur tri aksidente në lagje, fatmirësisht pa fatalitet. Ndriçimin publik ndoshta e kemi pothuajse 6 vite, por që nuk është bërë asnjëherë mirëmbajtja e tyre. Kohëve të fundit ndoshta i ka 10 ditë apo më shumë e kemi adresuar një kërkesë për ndriçim publik, ka ardhur një punëtor por përveç siguresave nuk ka ndërmarrë as ndërrimin e poçeve ose diçka tjetër. Meqenëse jam drejtor shkolle, në shkollën e mesme “Gani Saramati”, pas vendimit të 4 qershorit 2018, për ndarjen e dy shkollave, shkolla fillore dhe shkolla e mesme e ulët. Tek shkolla fillore e mesme e ulët “Gani Saramati” tani nuk kemi sallë të edukatës fizike, ne shfrytëzojmë sallën shkollës fillore “Lek Dukagjini”, e cila është në projekt me u fut disa herë në renovim por ende nuk është bërë asgjë. Një brengë e lagjes dhe e komunitetit është edhe të ‘’11 Marsi’’ edhe të ‘’2 Korriku’’. Ju e dini që janë bërë dy fusha të jashtme aty afër sallës së sportit dhe në atë hapësirë qëndrojnë fatkeqësisht disa të rijnë përdorues të lëndëve narkotike. Shpesh herë i kemi ftuar policinë por nuk është e jona vetëm ti ftojmë policinë, por ata duhet të dalin herë pas here, sepse infektohen edhe nxënësit edhe marrin rrugë të gabuar. Prandaj kisha kërkuar që të keni një vëmendje, pasi që planifikimi që është bërë për dy fushat e jashtme të sportit. Ato janë bërë për komunitetin, por nuk kujdeset as drejtoria e shkollës fillore, as drejtoria e shkollës së mesme të ulët, sepse ashtu është bërë ai planifikim dhe në ato hapësira që janë, janë demoluar të gjitha banjot, zhveshtoret. Për drejtorinë e Arsimit nuk e di se çka është arsyeja rreth buxhetit, nuk kemi bërë ende pagesa ose nuk mundemi të bëjmë edhe kërkesa për zotim, sepse deri më sot unë e di që nuk është bërë ndonjë mbulesë nga zotimet që i kemi bërë.

 **Sulltan Badalli- drejtor për Ekonomi dhe Financa:** Theksoi se është e vërtetë që është shqetësim i të gjitha shkollave, por zyrtari i nën alokimeve nuk ka pasur qasje në sistem, por që tani ai zyrtar ka qasje dhe se pagesat janë duke u kryer.

 **Shaqir Totaj- kryetar i Komunës:** Theksoi se është mirë që po i mbajmë këto takime, ku edhe pjesëmarrja po me duket shumë inkurajues. Kjo tregon se ka njerëz që janë të interesuar me kontribuua për interes publik. Një gjë është e vërtetë se nevojat e qytetarëve të komunës së Prizrenit, janë shumë më të mëdha se sa që janë mundësitë buxhetore tonat. Megjithatë, ne si qeveri lokale kemi obligim dhe detyrë që ti marrim krejt nevojat-kërkesat dhe t’i trajtojmë me prioritet në harmoni me mundësit tona buxhetore. Natyrisht ky është takimi i parë, ne do të kemi prapë konsultime, prapë do të kemi bisedime edhe do ti analizojmë të gjitha kërkesat, në mënyrë ma gjithëpërfshirëse dhe me i pa se cilat janë vërtetë prioritet që prekin interesin e një numri ma të madh të banorëve dhe futjen e tyre në buxhet do të arrijmë të kontribuojmë apo të prekim një spektër më të gjerë të banorëve të territorit të komunës së Prizrenit. Nuk do të ketë veprime preferenciale, por do të ketë veprime korrekte dhe do të udhëhiqemi me kritere standarde të cilat kanë të bëjnë me caktimin e relevancës, pse një projekt duhet të jetë e pse një projekt duhet të pret edhe pak. Jam i sigurt që do të kemi edhe mirëkuptimin e juaj dhe gjithmonë do të jemi të hapur, për informacione kthyese, për caktimin e prioriteteve dhe përmbushjes sa më shumë të nevojave dhe prekjes së një spektri më të gjerë të territorit të komunës së Prizrenit.

 **Agim Muqaj-** **banor i fshatit Korishë:** Theksoi se jam i vetëdijshëm për mundësit e buxhetit dhe nga kërkesat e shumta të qytetarëve të qytetit të Prizrenit me rrethinë. Unë vij nga fshati Korishë, si fokus i kësaj pjesë është rruga ‘’Transit’’ deri në fshatin Lutogllavë, ku me qindra biznese të cilët ndër vite kanë gropa septike. Sigurisht në atë pjesë kush ka kaluar më shpesh, e ka vërejte aty që kundërmon erë e keqe. Andaj kjo është një ndër prioritetet e mia, mendoj që edhe nga komuna duhet ta ketë si prioritet, sepse kemi shumë biznese dhe që janë tatim pagues të rregullt të komunë sonë. Mendoj që se paku me një ekip të trajtohet të dilet të bëhet fleksibiliteti të rishikohet që për këto katër vite se si është mundësia që të fillohet rregullimi i kanalizimit nga ‘’Transiti’’ deri në fshatin Lutogllavë.

 **Hensa Nuhiu- sekretare e Asamblesë Komunale e fëmijëve.** Ne si Asamble komunale e fëmijëve kërkojmë nga komuna e Prizrenit, që të parashohin një zyrtar apo koordinator për të drejtat e fëmijëve, sepse koj parashihet edhe me ligj. Kemi kërkuar që disa vite, mirëpo nuk është marrë parasysh kërkesa jonë. Andaj, përmes kësaj foltoreje ju drejtohem që të merrni më seriozisht çështjen e një zyrtari komunal për të drejtat e fëmijëve.

 **Agron Kuzhnini- nga fshati Shpenadi:** Së pari i përshëndeti të pranishmit për iniciativën qe keni marrë për të pasur këso debatesh publike me qytetarët. Kërkesat e mia janë këto: Të mbikëqyren shtyllat e ndriçimit publik, sepse kemi mbetur anash që disa vite, e që ka rrezik në fshat, pasi që janë dëmtuar shtyllat. Po ashtu urat e fshatit janë të pakalueshme. Gjithashtu trotuaret prej rrugës kryesore Korishë-Shpenadi dhe Velezhë rrezikojnë jetën e nxënëseve dhe banorëve.

 **Osma Osmani- OJQ Novo Koncepti:** Theksoise dua ti parashtroj disa kërkesa që janë me rendësi për qytetarët, në radhë të parë për komunitetin Rom. Prej vitit 2019, në komunën e Prizrenit ekziston një dokument politik, i cila është aprovuar nga asambleja komunale e Prizrenit. Është plani lokal i veprimit për përfshirjen e Romëve, Ashkalinjëve dhe Egjiptianët 2019-2023. Deri më tani në kuadër të kësaj politike është formuar një Grup Punues i cili ka vepruar vetëm vitin e parë, më pastaj dhe nga viti 2019 më nuk është takuar dhe asnjëherë nuk është biseduar-diskutuar apo edhe avkuar për këtë dokument i cili është hartuar nga komuna. Në kuadër të dokumentit janë paraparë katër segmente për përmirësimin e pozitës komunitetit Rom, Ashkali dhe Egjiptas në komunën e Prizrenit, prej arsimimit, shëndetësisë, punësimit dhe mirëqenies sociale. Komuna e Prizrenit deri më tani, në bazë të të dhënave, asnjë drejtor nuk ka ndarë asnjë cent për zbatimin apo realizimin e aktiviteteve të cilat janë paraparë në këtë dokument. Besoj që është momenti i fundit pasi që dokumenti është valid deri ne vitin 2023. Andaj, këtë vit komuna dhe kabineti i kryetarit të parasheh në segmentin këto katër fusha për ndarjen e buxhetit për realizimin e aktiviteteve të cilat janë në interes apo përmirësojnë pozitën e komunitetit Rom, Ashkali dhe Egjiptas. Besoj që ne do të takohemi herëve tjera, gjatë këtyre diskutimeve deri në muajin shtator deri në momentin e votimit të buxhetit.

 **Sezahir Shehu- përfaqësues i fshatit Lukinaj:** Kem ardhur sot këtu për kërkesat që i kemi në fshat, por së pari do të flas për Has, për qendrat e mjekësisë familjare që gjinden në Romaj dhe Gjonaj ku punohet 5 deri në 6 orë. Kërkesat e fshatarëve janë shumë të mëdha, sepse janë me banim mjaft të madh. Fshati Romaj numëron afër 4 mijë banor. Gjonaj mbi 6-7 mijë dhe fshatrat tjera që i bashkëngjitën atyre qendrave të mjekësisë familjare. Kërkesa jonë është që ato qendra të mjekësisë familjare të punojnë së paku 12 orë brenda ditës, sepse nuk ka mundësi që qytetari me ecë 30-40 kilometra për një injeksion me e marrë ose me shkua privat. Kërkesë e fshatit Lukinaj, disa punë kanë filluar por që kanë mbetur të pa kryera. Kemi nevojë për kanalizim për të vazhdua rreth 1 kilometër, sepse ka mbetur në ara bujqësore diku 10 hektar. Nuk punohen shkaku i kundërmimit të erës së keqe. Po ashtu kemi nevojë për ndriçim publik, për rregullimin e një muri mbrojtës tek oborri i shkollës, shtrimi i disa rrugëve me kupëza, rregullimin e trotuareve, rregullimi i terreneve sportive.

 **Uran Hoxha- përfaqësues i klubit të futbollit Arbana:** Kryetar ju keni qenë tek tereni sportiv dhe e dinë për çka e kam fjalën. Në terrenin sportiv mungon investimi. Andaj, jam i interesuar të dijë se a do të investohet në atë fushë nga ana e komunës, apo duhet bëhet zgjedhje me pronën e cila i përket tash AKP-së.

 **Simon Veseli- nga fshati Shpenadi:** Theksoi se sa herë që kam pasur ftesa për debate me qytetarë, më kanë ardhur ftesa prej institucionit-kuvendit komunal, fshati ka nevojë për rregullimin e kanalizimit për disa lagje dhe rregullimin e rrugëve për disa lagje.

 **Pranver Asllani- banor i fshatit Zhur:** Ne si banor të fshatit kemi brengën më të madh për ujë të pijes. E kam parë që e keni marrë si kryetar një vendim sa i përket ujit të pijes dhe se nuk dyshoj në punën tuaj. Ajo që na brengos është edhe hapja e pallatit të kulturës, pasi që ende nuk është funksionalizuar, renovimi apo rregullimi i infrastrukturës brenda fshatit pasi që është e dëmtuar. Po ashtu kemi nevojë edhe për vendosjen e pengesave në rrugë. Gjithashtu prioritet është edhe ambulanca e cila duhet mbetur e hapur edhe ditëve të fundjavës, pasi që jemi fshat i madh me mbi 10 mijë banor. Kemi edhe fshatrat për rreth siç është fshati Shkozë, Vërmicë dhe Dobrosh me afër 20 mijë banorë që nuk kanë ku ti marrin shërbimet gjatë ditëve të fundjavës dhe festave zyrtare. Rregullimi i kanalizimit në lagjen e re (Zhuri i Ri), në këtë lagje nuk shkon fare uji i pijes, pasi që është pjesë e lartë. Po ashtu janë ndalur punimet në rregullimin e stadiumit në fshat. Andaj është mirë të inspektohet dhe të dihet se pse janë ndal punimet, rrethimi i varrezave. Breng e jona është edhe mos funksionalizimi i nënkalimit në ‘’Lagjen e Re’’. Kërkesë tjetër është edhe rruga ‘’Zhur’’ lagjja’’ Hekurishte’’ që na lidh me fshatin Shkozë, ku është e paasfaltuar. Aty duhet të bëhet edhe kanalizimi dhe ndriçimi publik.

 **Ilaz Bllaca- kryetar i këshillit lokal në lagjen Arbana:** Mendoj që këtu është dashur të jenë drejtori i Administratës dhe i Shërbimeve publike. Mendoj që kryetarët e këshillave lokal duhet ta dimë statutin se çka janë, kryetari i këshillit lokal të lagjes, a është punëtor i komunës, a është punëtor social, a është punëtor humanitar. Duhet ta di orarin e punës, vendin e punës dhe ajo që është më e rëndësishme pagesa. Nëse do të kemi funksion të mirë të komunës me këshillat lokal të lagjeve dhe fshatrave. Sa u përket kërkesave, kam bërë një kërkesë me shkrim për ndriçim publik, kemi ndriçim por ka probleme, ndërtimi i një çerdhe. Po ashtu gjendja nuk është e mirë sa u përket varrezave të qytetit dhe lagjes Arbana, pasi që shumë shpejt nuk do të ketë vend për ti varros të vdekurit.

 **Fatmir Menesha- organizata Durmish Asllan: Theksoi se** mësimi fakultativ në gjuhen rome mbahet në katër shkolla të komunës së Prizrenit. Kërkoj që nga institucionet komunale të kemi sa më shumë mbështetje të integrohemi dhe të invulvohemi në të gjitha aktivitetet që komuniteti Rom të jetë shembull ose komuna e Prizrenit, të jetë shembull se si trajtohet, se si kultivohet apo se si avancohet një komunitet në terë Republikën e Kosovës.

 **Ilir Shala- përfaqësues i gastronomeve të Prizrenit:** Theksoi se kërkesë si ‘’Shoqatë’’ dhe nga qytetarët është që vizitorët nuk kanë shporta ku ti hedhin mbeturinat. Pra të bëhet vendosja e shportave të mbeturinave në gjithë unazën e qytetit. Po ashtu të formohet një task forcë nga drejtoria e Shërbimeve Publike që të menaxhoj me ato, pasi që ne si biznese i kemi bartur me të vetmen arsyeje që qyteti të mos ketë një pamje jo të mirë.

 **Florent Maçka- banor i lagjes Dardani:** Ceki se rruga ‘’Maliq Shterbani’’ në Dardani është rrugë e shtruar me kabëza dhe herën e kaluar që ka punuar komuna, aty janë hekur kabëzat dhe ka shtruar zhavorr. Kështu që ajo është rrugë tatëpjetë dhe ajo rrugë duhet të asfaltohet. Përndryshe sa herë që ka të reshura aty kabëzat dalin nga vendi. Problem tjetër është edhe kanali kullues në rrugën ‘’Driton Ferati’’. Ky kanal duhet të mbyllet sepse është i hapur dhe rrezikon të moshuarit dhe fëmijët e lagjes. Po ashtu rruga ‘’Alija Izetbegoviç’’ është pa ndriçim, rruga që lidh ‘’Dardanin’’ me ‘’Lugizhdën’’. Gjithashtu lagjja ‘’Dardania’’ nuk ka asnjë hapësirë të gjelbër ose zonë rekreative. Për këtë vendi ma adekuat është tek rruga ‘’Driton Ferati’’ tek xhamia e lagjes. Po ashtu dua të di se çka është duke ndodhur me ‘’Transitin e Ri’’, a është bërë ndonjë hap konkret. Nëse po, kur do të zhbllokohet. Dhe nëse zhbllokohet nga ajo shtëpia, a rrezikohet të bllokohet nga pronarët tjerë që nuk janë të kompensuar?

 **Visar Haxhifazliu- nga OJQ “THY”:** Theksoi se Bashkimi Evropian vitin 2022 e ka vendosur si vit të Rinisë dhe krahas kësaj po tentojmë që edhe ne si të rijnë të Kosovës. Duke pasur parasysh edhe premtimet e qeverisjes suaj, po i bëjë disa kërkesa që do të ishte mirë ti ndihmojmë të rinjve që janë potenciali ma i madh në këtë vend. Duke filluar me ndarjen e kodit buxhetorë brenda drejtorisë së Kulturës, Rinisë dhe Sportit vetëm për rini, të vendoset një limit vjetor prej 50 mijë eurove për buxhetin e vitit të ardhshëm dhe kjo të rritet në 100 mijë, vetëm për rini dhe këto të shërbejnë gjithmonë për funksionalizim të mirëfilltë të një qendre rinore. Jo vetëm një por më pastaj me edhe më shumë qendra rinore. Gjatë këtij viti të bëhen procedurat dhe thirrjet për licencim të një OJQ-je si qendër rinore ashtu siç kërkohet nga ministria për ligjin për rini dhe udhëzimet që dalin nga ky ligj. Te mendohet edhe funksionalizimi i qendrave rinore në të ardhmen me konceptin siç më tash e dini pasi që e kem diskutuar që një kohë të gjatë përmes konceptit me ndermarrësisë sociale. Ku këtyre qendrave rinore apo njërës prej tyre do të mbështetet dhe do të ketë të hyra te veta ekonomike për mirëmbajtjen e disa aktiviteteve apo edhe funksionalizimit të saj. Po ashtu kërkoj që të merren masa dhe sa më parë të përgatiten për procedurat dhe të zotohen mjete të cilat janë dedikuar nga Ministria e Kulturës për ndërtim të një qendre rinore dhe të fillohet ndërtimi i kësaj qendre rinore. Me Ligj dhe Udhëzim Administrativ e kemi edhe funksionalizmin e këshillit për veprim rinor lokal, apo të quajtur KVRL. Mbështetja e rrjeteve të ndryshme të organizatave që mbështesin nevojat edhe idetë e të rinjve në Prizren.

 **Shaqir Totaj- kryetar i Komunës:** Theksoi se i dëgjova me vëmendje dhe me kujdes të gjitha propozimet dhe kërkesat e juaja. Kur ti analizon një nga një të gjitha që u thanë, të gjitha janë kërkesa në fakt nevoja racionale. Mirëpo kur ti merr të gjitha bashkë, është shumë vështirë mi plotësua të gjitha, për një afat të shkurtër kohorë. Megjithatë atë që e thash në fillim do ti trajtojmë me prioritet sipas kritereve relevante që përcaktojnë peshën specifike të çdo nevoje, e cila u paraqit këtu në këtë konsultim publik.

Disa pyetje që u bënë po dua të ndërlidhem tek ajo që e tha Simoni, ku tha që 50 milion euro janë shumë pare, paska buxheti për vitin 2023. Mirëpo 25 milion janë për rroga për punëtor për shërbyes civil, shëndetësi e arsim dhe se nuk janë 50 milion, por janë 25 milion dhe prej 25 milionëve për investime kapitale janë më pak se 18-20 milion.

Sa i përket çështjes së Transitit dhe shtëpisë në Transit, me 16.06.2022 e kam pasur një takim në Ministri të financave me departamentin për vlerësimin e pronave. Andaj jemi duke u marrë me këtë çështje seriozisht për shkak që është një nevojë e qytetit për me e lehtësua lëvizjen apo komunikimin prej lagjes ‘’Dardania’’ në lagjen ‘’Arbana’’. Edhe nuk është në pyetje a do të bëhet apo nuk do të bëhet, por është në pyetje kur do të bëhet. Unë jam optimist që do të mund të bëjmë këtë vit të realizojmë atë, natyrisht duhet ti respektojmë disa hapa procedural, për shkak që ka pasur situata të pa çarta, ka qenë konteksti dhe ne e kemi formuar një ekip-task-forc, e cila është duke u marrë me atë çështje. Së pari është dashur të shikohet kontekstin ligjorë, pastaj është dashur shikohet konteksti profesional. Pastaj me i shikua zgjidhjet e mundshme të cilat janë, në mënyrë që kur të marrim një prej zgjidhjeve me e implementua, të ketë sa ma pak pakënaqësi dhe sa më pak probleme. Jam shumë optimist për mos me thënë që jam i sigurt që ajo punë do të kryhet. Gjithsesi unë mendoj se këtë vit do të mund të kryej. Çështja e stadiumit në ‘’Arbanë’’, prona është kontestuese, deri sa nuk e zgjedhim çështjen e pronës është vështirë me investua. Mirëpo jam optimist që do ta zgjedhim atë çështje dhe pastaj na hapet mundësia për me investua.

Krejt nevojat që u paraqitën sa i përket infrastrukturës, krejt janë në rregull, mirëpo vëllimi i tyre i përgjithshëm mundet me ndodh shumë lehtë që i kalon mundësitë tona buxhetore. Por e rëndësishme është që nuk do të ketë neglizhencë, nuk do të ketë preferenca, por do të ketë vlerësim në bazë të kritereve relevante që e përcaktojnë peshën specifike të çdo nevoje apo të çdo kërkese e cila u paraqit këtu. E keni parë që kemi filluar me punë, edhe unazën e qytetit jemi duke e rregulluar. Gjithashtu një shteg për biçikleta jemi duke e bërë. Kjo nuk është ajo e tëra që ne do të bëjmë por që është një fillim që premton që nuk e kemi lënë çështjet në harresë, por kemi filluar nga ajo e cila në një far mënyre krijon parakushte për krejt qytetin edhe natyrisht që do të vazhdojmë.

Për projektin e ujit të pijes e kam përmend edhe më herët jemi në fazën ku i kemi marrë detyrat projektuese, për të bërë studimin e fizibilitetit dhe pastaj me kalua me një projekt implementues dhe jemi në proces të kërkimit të burimit të investimeve me shumë agjencione ndërkombëtare. Kemi biseduar dhe jam optimist që kur është në pyetje uji, gjasat rriten për me gjet burim të financimeve. Një informacion që ndoshta edhe nuk e dini, është një platformë apo projekti ‘’100 qytete smart europian’’që ka të bëjë me projekte të gjelbërta. Deri më tani asnjë qytet nuk ka mundur të regjistrohet si anëtar. Mirëpo Prizreni nga java e kaluar është anëtar i kësaj platforme ‘’100 qytete smart eurpiane’’. Benifiti është se do të kemi qasje në dije, në projekte me gjasa shumë serioze, që të kemi qasje në burime të financimit për projekte të natyrës së gjelbërm që kanë të bëjnë me ambient, me klimë dhe me ekologji.

Në këtë platformë deri më tani nuk ka pasur asnjë qytet të Kosovës, në Shqipëri është veç Elbasani, në Mal të Zi është Podgorica dhe në Bosnje është Sarajeva edhe në Kosovë është Prizreni. Konsideroj që është një tregues, që megjithatë kemi filluar disa punë, e disa jemi duke i kryer.

Kemi nënshkruar një marrëveshje me BERZH-in, për 100 ndërtesa publike në aspektin e efiçencës së energjisë. Këto po i përmendi me ju tregu që kemi filluar me punë dhe do të vazhdojmë me punë. Projektet që ju i prezantuat si nevoja e që ma vonë prapë do ti diskutojmë përmes kritereve relevante që e përcaktojnë peshën specifike. Do të trajtohen si prioritete me radhë dhe në çoftë se nuk mundemi me i plotësuar të gjitha 100 për qind, sepse perfeksionizem nuk ekziston. Unë jam optimist që një pjesë të madhe, do të arrijmë ta përmirësojmë, por është shumë me rëndësishme të kemi edhe një gjithë përfshirje në aspektin e paraqitjes së nevojave dhe dhënies së ideve dhe parandalimit të gabimeve eventuale. Sepse unë preferoj me u marrë me preventivë, që mos të na lënë me gabua, sepse pasi ndodh diçka me u marrë me shërimin e pasojave. Jam optimist që do të lëvizim në drejtimin e duhur, sepse kemi nisur dhe konsideroj se ditë ma të mira veç kanë filluar për qytetin e Prizrenit. Nuk dua të zgjas ma shumë, por ky është një vizion konceptualalisht, e për ndonjë rast ma specifik ma detal ne mund të bisedojmë përsëri.

 **Antigona Bytyqi- kryesuese e Kuvendit:** Theksoi qe ju qytetarë të nderuar mund ti jepni sugjerimet e juaja eventuale edhe në vazhdim përmes formës elektronike në ueb faqen zyrtare të Komunës. Duke u falënderua për kontributin, për pjesëmarrje po e përfundoj këtë konsultim publik. Mirupafshim në konsultimet tjera.

**Të gjitha komentet-kërkesat e dhëna nga qytetarët që ishin të pranishëm në konsultim janë vlerësuar si të arsyeshëm dhe se gjatë përgatitjes së buxhetit final për vitin 2023, kryetari i komunës dhe drejtoria për ekonomi dhe financa, do të shikohen edhe mundësitë buxhetore dhe të njëjtat të inkorporohen në kuadër të buxhetit apo KAB-it për vitet 2023-2025.**

Qarkorja buxhetore ka qenë e publikuar në uebfaqen e komunës, qytetarët kanë pasur mundësinë që komentet, sugjerimet apo vërejtjet ti dërgojnë edhe në formë elektronike përmes emailave zyrtar deri me 16.06.2022, por që deri më datë 16.06.2022, nuk është pranuar asnjë koment në formë elektronike.

**Me 27.06.2022**, është publikuar procesverbali për mbajtjen e konsultimit publik, procesverbali është i publikuar në këtë vegëz: <https://kk.rks-gov.net/prizren/wp-content/uploads/sites/26/2022/06/2-Procesverbali-per-konsultimin-publik-per-Projekt-buxhetin-e-komunes-per-vitin-vijues-2023-SCAN-2.pdf>

Përmes tabelës së mëposhtme mund të shihni të dhëna të shkurtra për konsultimin publik:

|  |  |  |  |  |  |
| --- | --- | --- | --- | --- | --- |
| Tema | Zyra | Pjesëmarrës | Data Vendi | Komentet | **1.Njoftimi****2.Lajmi****3.Prcesverbali** |
| Projekt-buxheti i komunës për vitin vijues 2023 | Kuvendi KomunalKPF-jaZyra për Informim  | F M T6 34 40  | 17.06.2022Sallën e Mbledhjeve të Kuvendit (Shtëpia e Bardhë)  |  45 komente 45 të pranuara 0 të papranuara | **1**. <https://kk.rks-gov.net/prizren/wp-content/uploads/sites/26/2022/06/Njoftim-per-konsultim-publik-per-Projek-buxhetin-e-komunes-per-vitin-vijues-2023.pdf> **2**. <https://kk.rks-gov.net/prizren/news/kryetari-totaj-mbane-konsultim-publik-me-qytetare-per-projekt-buxhetin-e-vitit-2023/> **3**. <https://kk.rks-gov.net/prizren/wp-content/uploads/sites/26/2022/06/2-Procesverbali-per-konsultimin-publik-per-Projekt-buxhetin-e-komunes-per-vitin-vijues-2023-SCAN-2.pdf>  |

**Bashkangjitur në këtë raport janë edhe këto dokumente:**

1. Njoftimin për mbajtjen e konsultimit publik
2. Lista e nënshkrimeve të qytetarëve pjesëmarrës në konsultimin publik
3. Lista e zyrtarëve pjesëmarrës në konsultimin publik

Përgatiti:

Haziz Krasniqi